DECIZIA CONSILIULUI
din 1 ianuarie 2007
de stabilire a ordinii de exercitare a președinției Consiliului
(2007/5/CE, Euratom)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 203 al doilea paragraf,
având în vedere Tratatul de instituire a Comunității Europene a Energiei Atomice, în special articolul 116 al doilea paragraf,
având în vedere Tratatul privind Uniunea Europeană, în special articolul 28 alineatul (1) și articolul 41 alineatul (1),
întrucât:
(1)
Prin Decizia 2005/902/CE, Euratom (1), Consiliul a stabilit ordinea de exercitare a președinției Consiliului pentru statele membre ale Uniunii Europene la data de 1 ianuarie 2006.
(2)
Uniunea Europeană s-a extins la data de 1 ianuarie 2007, cuprinzând două noi state membre.
(3)
Prin urmare, ordinea de exercitare a președinției Consiliului trebuie prevăzută în consecință, incluzând aceste noi state membre și trebuie adoptată o nouă decizie care înlocuiește Decizia 2005/902/CE, Euratom,
DECIDE:
Articolul 1
(1) Ordinea în care statele membre exercită președinția Consiliului începând cu 1 ianuarie 2007 este stabilită în anexă.
(2) Consiliul, hotărând în unanimitate la propunerea statelor membre în cauză, poate decide ca un anumit stat membru să exercite președinția într-o altă perioadă decât cea care decurge din ordinea prevăzută în anexă.
Articolul 2
Prezenta decizie produce efecte de la 1 ianuarie 2007.
Decizia 2005/902/CE, Euratom, este abrogată.
Articolul 3
Prezenta decizie se publică în Jurnalul Oficial al Uniunii Europene.
Adoptată la Bruxelles, 1 ianuarie 2007.